เอเซียพลัสตื่นตัวเล็งออกDWปีนี้
&nbsp;โพสต์ทูเดย์ &#8212; เอเซีย พลัส รุกธุรกิจอนุพันธ์นอกตลาด ทั้งเตรียมออก DW ในปีนี้
3 ก.พ. 2553

โพสต์ทูเดย์ — เอเซีย พลัส รุกธุรกิจอนุพันธ์นอกตลาด ทั้งเตรียมออก DW ในปีนี้
รายงานข่าวจากบริษัทหลัก ทรัพย์ เอเซีย พลัส (ASP) ระบุว่า บริษัทได้วางแผนกลยุทธ์ในการรักษาฐานลูกค้าเดิมและเตรียมขยายสู่ลูกค้าใหม่ทั้งนักลงทุนสถาบันและรายย่อย ด้วยการรุกธุรกิจด้านตราสารอนุพันธ์นอกตลาด นอกจากนี้ยังมีแผนจะเสนอขายใบสำคัญแสดงสิทธิอนุพันธ์ (DW) ในปีนี้ เพื่อเพิ่มทางเลือกในการลงทุนให้แก่ลูกค้า 
นอกจากนี้ ยังเป็นการเพิ่มสภาพคล่องการซื้อขายในตลาดทุนไทยด้วย
“บริษัทวางแผนที่จะเพิ่มผลิตภัณฑ์การลงทุนและทางเลือกใหม่ๆ ให้แก่ลูกค้า ทั้งผลิตภัณฑ์การลงทุนในประเทศและต่างประเทศ เพื่อให้สอดคล้องตามแผนพัฒนาตลาดทุนไทย ซึ่งจัดทำโดยคณะกรรมการพัฒนาตลาดทุน” 
สำหรับความคืบหน้าในการเสนอขาย DW ในขณะนี้บริษัทอยู่ระหว่างการศึกษาเกณฑ์ใหม่ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะประกาศออกมาในช่วงเดือนก.พ. 
ทั้งนี้ บริษัทจะมีการจัดอบรมความรู้เรื่องใบสำคัญแสดงสิทธิอนุพันธ์ให้กับเจ้าหน้าที่การตลาด ทั้งในกรุงเทพฯ และสาขาต่างจังหวัด เพื่อเตรียมความพร้อมให้เจ้าหน้าที่การตลาดให้มีความรู้ความเข้าใจในผลิตภัณฑ์ก่อนที่จะแนะนำการลงทุน